2023 3 15
LT
Europos Sąjungos oficialusis leidinys
C 96/33
Po Antrojo pasaulinio karo slyvų perdirbimas asmeninėms reikmėms buvo uždraustas.
Fordone (dabar Bydgoščiaus rajonas) įsikūrusi gamykla tapo didžiausia slyvų supirkėja, kurios pagrindinis produktas buvo slyvų džemas.
Žemutinės Vyslos slėnio gyventojams vaisių auginimas tapo ekonomiškai svarbus ne tik dėl palankaus mikroklimato, bet ir dėl slyvų paklausos Fordono perdirbimo gamykloje ir vietiniuose restoranuose, taip pat dėl to, kad netoliese ėjo Vyslos prekybos kelias.
Variniai katilai (lenk. kocioł kuprowy, kilę iš lot.
k. cuprum – varis), maišymo indai (lenk. bocian) ir ugniakurai tapo nuolatiniu aplinkinių kaimų kraštovaizdžio bruožu.
Slyvų džemo gamyba Žemutinės Vyslos slėnyje tapo Kornelio universitete baigtos rašyti daktaro disertacijos „Lenkijoje kunkuliuoja puodai: tradicinis slyvų džemas, regioninis identitetas ir kaimo plėtra Žemutinės Vyslos slėnyje“ (angl. Stirring the pot in Poland: traditional plum jam, regional identity, and rural development in the Lower Vistula Valley) tema.
Tyrimo rezultatai parodė, kad Žemutinės Vyslos slėnio kaimo savivaldybių gyventojai entuziastingai augina tradicinių veislių augalus ir savo veikla prisideda prie biologinės įvairovės išsaugojimo ir per šimtmečius susiformavusių geografinės vietovės ypatumų apsaugos.
Be to, Kazimiero Didžiojo universitete atlikti kulinarinio paveldo ir turizmo plėtros tyrimai parodė, kad būtent iš išaugintų vaisių gaminamas produktas „Powidła śliwkowe z Doliny Dolnej Wisły“ tapo Žemutinės Vyslos slėnio prekės ženklu.
Produkto „Powidła śliwkowe z Doliny Dolnej Wisły“ gamyba vietos bendruomenei svarbi iki šiol.
Tuo įsitikinti galima mugėse ir daugybėje slyvų džemo gamybos parodomųjų renginių, kur šio produkto galima paragauti ir įsigyti.
Ypač paminėtinas nuo 2001 m.
Žemutinių Stšelcių kaime rengiamas itin populiarus renginys – Święto Śliwki (liet.
Slyvų festivalis).
Per kelerius metus festivalis pritraukė dešimtis tūkstančių lankytojų iš visos Lenkijos.
Święto Śliwki virto dviejų dienų renginiu, o žurnalistai Žemutinės Vyslos slėnį praminė Lenkijos slyvų sostine.
Vietos televizija „TVP Bydgoszcz“ ir valstybinio radijo transliuotojo „Polskie radio“ vietos padalinys „PiK“ jau 20 metų nemokamai reklamuoja šį renginį.
Kujavijos Pamario vaivadijos maršalkos tarnyba turistams skirtoje reklaminėje medžiagoje šį renginį mini kartu su produktu „Powidła śliwkowe z Doliny Dolnej Wisły“.
Tai, kad produktas „Powidła śliwkowe z Doliny Dolnej Wisły“ yra labai vertinamas, liudija daugybė straipsnių vietinėje ir nacionalinėje spaudoje, nuorodos knygose, kuriose aprašomos regiono tradicijos, ir įvairūs produktui konkursuose skirti apdovanojimai.
Lenkijos regioninių ir vietinių produktų rūmų leidiniuose produktas „Powidła śliwkowe z Doliny Dolnej Wisły“ minimas kaip pripažintas vietos prekės ženklas.
Produktui „Powidła śliwkowe z Doliny Dolnej Wisły“ du kartus buvo skirta pirmoji vieta atitinkamoje kategorijoje per apdovanojimus „Nasze Kulinarne Dziedzictwo“ (liet. „Mūsų kultūros paveldas“).
Jau kelis dešimtmečius produkto „Powidła śliwkowe z Doliny Dolnej Wisły“ gamyba tinklo „Natura 2000“ medžiagoje, taip pat Nacionalinio aplinkos apsaugos ir vandentvarkos fondo parengtoje medžiagoje pristatoma kaip tradicinis perdirbimo būdas Žemutinės Vyslos slėnyje.
Siekiant išsaugoti šio produkto paveldą, Torunės etnografinis muziejus, saugodamas nematerialųjį paveldą, surinko su slyvų džemu ir slyvų auginimu Žemutinės Vyslos slėnyje susijusią istorinę medžiagą ir 2020 m. išleido specialų kompaktinį diską „Smażenie powideł metodą tradycyjną“ (liet. „Tradicinė slyvų džemo gamyba“).
Ši iniciatyva – tai edukacinis projektas, kuriame dalyvauja etnografai ir produkto „Powidła śliwkowe z Doliny Dolnej Wisły“ gamintojai, norintys su šiuo produktu supažindinti kuo daugiau vietos gyventojų ir mokyklų, kuriose projektas pristatomas per pamokas, kad būtų išsaugota slyvų džemo gamybos tradicija.
Nuoroda į specifikacijos leidinį https://www.gov.pl/web/rolnictwo/wnioski-przekazane-komisji-europejskiej